Fanirisoa Ernaivo

I **Fanirisoa Ernaivo** dia vehivavy malagasy mpahay lalàna sy mpitsara ary mpanao pôlitika. Teraka tamin' ny taona 1979 tao Antananarivo izy. Nianatra lalàna izy ka lasa mpitsara tao amin' ny Minisiteran' ny Fitsarana malagasy sy lasa filohan' ny sendikàn' ny mpitasara malagasy. Niditra amin' ny sehatry ny fanaovana pôlitika izy ary efa nirotsaka hofidina ho filoham-pirenena tamin' ny taona 2018. Nanangana ny RMDM Diaspora, izay ivondronan' ny mpanao pôlitika malagasy any ivelany manohitra ny fitondran' i Andry Rajoelina izy. Nalaza izy tamin' ny nampahafantarany ny vahoaka malagasy ny fanananan' ity filoham-pirenena teo aloha ity zom-pirenena frantsay sy tamin' ny nametrahany fitoriana momba izany. Rehefa niongana ny fitondrana volomboasary dia izy no voatendry ho minisitry ny Fitsarana malagasy.

## Ny fianakaviany
Teraka tamin' ny taona 1979 tao Antananarivo i Fanirisoa Ernaivo. Mpampianatra matematika sy fizika ny rainy ary dokotera ny reniny ary namoy ray aman-dreny aloha be izy. Telo ny zanany.

## Mpahay lalàna sy mpitsara malagasy

### Fianarana lalàna
Nilofo i Fanirisoa Ernaivo ka nahavita ny fianarana lalàna. Nandray anjara amin' ny fifaninanana hidirana ao amin' ny Ecole nationale de la magistrature et des greffes (ENMG) izy ary nahavita soa aman-tsara ny fianarany ka tafiditra ao amin' ny tontolon' ny fitsarana malagasy. Nianatra tao amin' ny Centre d'études diplomatiques et stratégiques (CEDS) ao Antananarivo sy tao amin' ny Ecole nationale d'administration (ENA) any Paris renivohitr' i Frantsa izy, ka izany no fidirany an-tsehatra voalohay amin' ny tontolon' ny pôlitika.

### Mpitsara malagasy
Nandritra ny asany, noho ny fiofanana momba ny lalàna norantoviny, dia niandraikitra ny asan' ny mpampanoa lefitra (*substitut du procureur*) i Fanirisoa Ernaivo, avy eo inspektera mpitsara (*magistrate inspecteur*) tao amin' ny Minisiteran' ny Fitsarana; avy eo mpitsara teo anivon' ny fitsarana ambaratonga voalohany tao Antananarivo.

Izy no vehivavy voalohany lasa filohan' ny Syndicat de la magistrature de Madagascar (SMM) nanomboka tamin' ny volana Desambra 2016, izay nanohizany ny fitakiana momba ny fahaleovantenan' ny fitsarana malagasy. Efa filohan' ny Solidarité syndicale de Madagascar (SSM), izay mampivondrona ny sendika rehetra ao amin' ny sehatry ny asam-panjakana sy ny tsy miankina, koa izy.

## Fanaovana pôlitika

### Firotsahana amin' ny fanaovana pôlitika
Tamin' ny taona 2018 i Fanirisoa Ernaivo no lasa anisan' ny mpanao pôlitika malagasy fantatra indrindra eto Madagasikara. Noho ny asam-pitsarana nosahaniny sy ny naha filohan' ny SSM azy dia niditra an-tsehatra teo amin' ny tontolon' ny pôlitika malagasy i Fanirisoa Ernaivo mba hitondra vina vaovao amin' ny fitantanana ny firenena momba ny lafiny lalàna, toekarena, fiarahamonina ary fahaiza-mitantanana.

Tamin' ny taona 2018 i Fanirisoa Ernaivo no nilatsaka ho filoham-pirenena tamin' ny alalan' ny fikambanana "Zanak' i Madagasikara" sy "Parti travailliste malagasy" (ZAMA - PATRAM). Izy no zandriny indrindra tamin' ny mpilatsaka. Tsy lany izy tamin' izay.

Tsy nitsahatra amin' ny fanaovana pôlitika i Fanirisoa Ernaivo, ka tamin' ny taona 2019 izy dia nanangana sy nitarika ny Association pour le droit et développement de Madagascar (ADDM) ary nampihatra ny faharesen-dahatra nananany manokana tamin' ny alalan' ny fanomezana fanampiana ny olona sahirana.

### Fanenjehana azy sy fanamafisany ny fanoherana
Nesorina tsy ho anisan' ny mpitsara i Fanirisoa Ernaivo tamin' ny taona 2019 noho ny fiampangana sy fanamelohan' ny fitsarana azy noho izy noheverina fa nankasitraha ny fitsaram-bahoaka izay nahafaty mpitandro filaminana tany Fenoarivo-Atsinanana, tamin' ny fandraisam-pitenenany teo Mahamasina (Antananarivo)  tamin' ny taona 2018. 

Tamin' ny taona 2020 izy dia nanangana ny RMDM Diaspora ("Rodoben' ny Mpanohitra ho an' ny Demokrasia eto Madagasikara am-Pielezana"), niaraka tamin' ny Malagasy mpitarika sy mpanao pôlitika maro hafa any ivelany, ka izy no voafidy ho filohan' izany fikambanana izany.

Tamin' ny taona 2022 dia niatrika famotorana tany Frantsa izy taorian' ny fangatahana fandroahana azy hody an-tanindrazana nataon' ny manampahefana malagasy. Nolavin' ny fitsarana frantsay, izay nanamafy ny tsy fandroahana azy, io fangatahana io.

### Fampahafantara ny maha Frantsay an' i Andry Rajoelina
Taty amin' ny volana Jona 2023 dia navoakan' i Fanirisoa Ernaivo tao amin' ny tambajotran-tserasera sy nohamafisin' ny haino aman-jery frantsay ny fananan' ny fioham-pirenena Andry Rajoelina zom-pirenena frantsay, na dia efa nivoaka an-gazety ny firesahana momba izany talohan' io fotoana io nefa tsy nisy porofo loatra. Niteraka resabe sy ady hevitra teo amin' ny mpanao pôlitika sy ny mpahay lalàna ary ny mpanaraka ny raharaham-pirenena malagasy izany zavatra izany.

## Tontolon' ny fitsarana
Taorian' ny fionganan' ny fitondran' i Andry Rajoelina tamin' ny taona 2025 dia i Fanirisoa Ernaivo no nirahin' ny tompon' andraiki-panjakana malagasy vaovao hanaraka ny fanadihadiana natao tao Maorisy momba ilay mpandraharaha Mamy Ravatomanga. Tamin' ny 28 Oktobra 2025 no voatendry ho minisitry ny Fitsarana sy Mpitahiry ny Tombo-Kasen' ny Governemanta eto Madagasikara izy.

## Jereo koa

* Pôlitika eto Madagasikara
* Fifidianana filoham-pirenena malagasy tamin' ny taona 2018
* Malagasy am-pielezana any Frantsa
* RMDM
* Mamy Ravatomanga

## Rohy ivelany

* "Affaire Ravatomanga : Une ancienne magistrate malgache au cœur d'une enquête financière à Maurice", *CNews Info*

## Loharano sy fanamarihana